Source: http://ec.europa.eu/civiljustice/parental_resp/parental_resp_bel_mt.htm
Timestamp: 2017-12-16 00:25:33+00:00
Document Index: 1196462

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Risponsabilità tal-ġenituri - Belġju
Kummissjoni Ewropea > NGE > Risponsabilità tal-ġenituri > Belġju
Risponsabilità tal-ġenituri - Belġju
1. It-terminu "responsabbiltà tal-ġenitur" xi jfisser f'termini prattiċi? X'inhuma d-drittijiet u l-obbligi ta' persuna li jkollha responsabbiltà tal-ġenitur?
2. Bħala regola ġenerali, min għandu r-responsabbiltà tal-ġenitur għall-wild?
3. Jekk il-ġenituri ma jistgħux jew ma jridux jeżerċitaw ir-responsabbiltà tal-ġenitur fuq uliedhom, tista' tinħatar persuna oħra minflokhom?
4. Jekk il-ġenituri jiddivorzjaw jew jisseparaw, kif tiġi deċiża l-kwistjoni tar-responsabbiltà tal-ġenitur għall-futur?
5. Jekk il-ġenituri jaslu għal ftehim dwar ir-responsabbiltà tal-ġenitur, x'inhuma l-proċeduri li għandhom jiġu segwiti biex il-ftehim tagħhom isir legalment vinkolanti?
6. Jekk il-ġenituri ma jkunux jistgħu jaslu għal ftehim dwar il-kwistjoni tar-responsabbiltà tal-ġenitur, x'mezzi alternattivi hemm biex il-kunflitt jiġi riżolt mingħajr rikors għall-qrati?
7. Jekk il-ġenituri jirrikorru għall-qrati x'inhuma l-kwistjonijiet li l-imħallef jista' jiddeċiedi rigward il-wild?
8. Jekk il-qorti tiddeċiedi li ġenitur wieħed għandu jkollu l-kustodja unika tal-wild, dan ifisser dak il-ġenitur ikun jista' jiddeċiedi fuq il-kwistjonijiet kollha relatati mal-wild mingħajr ma qabel jikkonsulta mal-ġenitur l-ieħor?
9. Jekk il-qorti tiddeċiedi li l-ġenituri għandu jkollhom il-kustodja konġunta tal-wild, dan xi jfisser fil-prattika?
10. Quddiem liema qorti jew awtorità għandi nippreżenta rikors dwar ir-responsabbiltà tal-ġenitur? Liema proċeduri għandi nsegwi u liema dokumenti għandi nehmeż mar-rikors tiegħi?
11. Liema proċedura tapplika f'dawn il-każijiet? Hemm proċedura ta' emerġenza?
12. Nista' nikseb il-benefiċċju tal-għajnuna legali bla ħlas għall-ispejjeż tal-proċedimenti?
13. Jista' jsir appell kontra deċiżjoni dwar ir-responsabbiltà tal-ġenitur?
14. F'xi każijiet jista' jkun neċessarju li jsir rikors lil qorti jew awtorità oħra biex tiġi infurzata deċiżjoni dwar ir-responsabbiltà tal-ġenitur. Liema proċedura tapplika f'dawn il-każijiet?
15. X'għandi nagħmel biex deċiżjoni dwar ir-responsabbiltà tal-ġenitur maħruġa minn qorti fi Stat Membru ieħor tal-UE tiġi rikonoxxuta u infurzata fil-Belġju? Liema proċedura tapplika f'dawn il-każijiet?
16. Quddiem liema qorti Belġjana għandi nopponi r-rikonixxment ta' deċiżjoni dwar ir-responsabbiltà tal-ġenitur maħruġa minn qorti ta' Stat Membru tal-UE ieħor? Liema proċedura tapplika f'dawn il-każijiet?
17. Liema liġi tapplika għal proċedimenti dwar ir-responsabbiltà tal-ġenitur meta l-wild jew il-partijiet ma jkunux jgħixu l-Belġju jew ikollhom nazzjonalità differenti?
Ir-regoli prinċipali dwar l-awtorità tal-ġenituri huma miġburin flimkien fl-Artikoli 371 sa 387b tal-Kodiċi Ċivili. L-Artikolu 203(1) tal-Kodiċi Ċivili jsemmi wkoll xi dmirijiet li l-ġenituri għandhom (akkomodazzjoni, sostenn, superviżjoni, edukazzjoni u taħriġ – dan l-aħħar obbligu jista' jkompli wara li l-wild jagħlaq l-età maġġuri).
It-tfal jibqgħu taħt l-awtorità ta' missierhom u ommhom sa ma jilħqu l-età maġġuri (18-il sena) jew sa ma jiġu emanċipati. Fost il-varji aspetti tal-awtorità tal-ġenitur, issir distinzjoni bejn l-awtorità fuq il-persuna tal-wild, l-amministrazzjoni tal-assi tal-wild u ċerti prerogattivi tal-awtorità tal-ġenitur. L-awtorità fuq il-persuna tal-wild tista' tiġi sottodiviża f'żewġ partijiet: l-ewwelnett, "il-kustodja" li tikkonsisti f'li wieħed "jgħix" mal-wild (jiġifieri, li jieħu ħsieb il-wild, jissorveljah u jieħu d-deċiżjonijiet edukattivi relatati mal-preżenza tal-wild mal-ġenitur) u, it-tieninett, id-dritt għall-edukazzjoni, li jikkonsisti fit-teħid ta' deċiżjonijiet relatati mal-manteniment, l-edukazzjoni u t-taħriġ tal-wild. Rigward l-amministrazzjoni tal-assi tal-wild, hemm distinzjoni bejn id-dritt tal-amministrazzjoni tal-assi tal-wild u l-użufrutt legali tagħhom. Fl-aħħarnett, il-prerogattivi speċjali jistgħu jfissru s-setgħat tal-ġenituri relatati maż-żwieġ, l-adozzjoni u l-emanċipazzjoni tal-wild.
Ir-responsabbiltà fuq il-persuna tal-minuri hija normalment eżerċitata konġuntement minn kull wieħed mill-ġenituri tal-wild. Kemm jekk il-ġenituri jkunu jgħixu flimkien u kemm jekk le, jekk ir-relazzjoni tal-wild ma' kull wieħed minnhom tkun stabbilita, huma (it-tnejn) jeżerċitaw b'mod konġunt id-diversi prerogattivi tal-awtorità tal-ġenitur (Artikoli 373 u 374 tal-Kodiċi Ċivili).
Jekk ir-rabta ta' filjazzjoni ma' jew il-missier jew l-omm ma tkunx stabbilita jew jekk wieħed minnhom ikun mejjet, nieqes jew ma jkunx jista' jikkomunika x-xewqat tiegħu, il-ġenitur l-ieħor jeżerċita din l-awtorità waħdu.
Madankollu, f'xi każijiet, l-imħallef kompetenti jista' jafda l-eżerċizzju esklussiv tal-awtorità tal-ġenitur lil ġenitur wieħed.
Fin-nuqqas ta' ftehim mill-ġenituri dwar l-organizzazzjoni tal-akkomodazzjoni tal-wild, dwar deċiżjonijiet importanti dwar is-saħħa, l-edukazzjoni, it-taħriġ jew il-ħin liberu tal-wild, u dwar l-orjentazzjoni reliġjuża jew dik politika jew jekk ftehim jidher li jmur kontra l-interessi tal-wild, l-imħallef jista' jafda l-eżerċizzju esklussiv tal-awtorità tal-ġenitur lil ġenitur wieħed; il-ġenitur l-ieħor iżomm relazzjoni personali mal-wild skont termini speċifiċi u jżomm id-dritt li jissorvelja l-edukazzjoni tal-wild. Jekk la l-missier u l-anqas l-omm ma jkunu fi stat xieraq biex jeżerċitaw l-awtorità tal-ġenitur, ikun hemm raġunijiet biex tinbeda tutela (Artikolu 375 tal-Kodiċi Ċivili).
Fit-teorija, is-separazzjoni jew id-divorzju tal-ġenituri m'għandhom l-ebda effett fuq ir-regoli tat-trasferiment tal-awtorità tal-ġenitur (iżda, fil-prattika, is-separazzjoni tagħmel l-eżerċizzju tal-awtorità tal-ġenitur konġunta impossibli). Il-prinċipju legali huwa l-eżerċizzju konġunt tal-awtorità tal-ġenitur minn kull wieħed mill-ġenituri tal-wild (ara l-punt 2). Madankollu, l-imħallef jista' jiddeċiedi li jafda l-eżerċizzju esklussiv tal-awtorità tal-ġenitur lil wieħed mill-ġenituri, skont l-Artikolu 374 tal-Kodiċi Ċivili, fiċ-ċirkustanzi msemmija fl-Artikolu li sar riferiment għalih hawn fuq (ara l-punt 3).
Il-ġenituri jisgħu, naturalment, jaqblu dwar id-dettalji prattiċi dwar l-eżerċizzju tal-awtorità tal-ġenitur sakemm li l-interessi tal-wild jkunu dejjem rispettati.
Id-dettalji prattiċi dwar l-akkomodazzjoni tal-wild, il-post fejn il-wild jiddaħħal fir-reġistru tal-popolazzjoni u d-dettalji prattiċi dwar il-kontribuzzjoni tal-ġenituri għall-manteniment, l-edukazzjoni u t-taħriġ tal-wild iridu kollha jiġu deċiżi.
Il-partijiet mhumiex obbligati jidhru quddiem il-qorti u jistgħu jikkonkludu ftehim privat li jirrisolvi l-kwistjoni tal-awtorità tal-ġenitur fuq il-wild. Jekk jixtiequ li din id-deċiżjoni tkun infurzabbli fil-każ li jkun hemm bżonn, huma jridu jissottomettu l-ftehim lill-imħallef kompetenti, li għandu jeżaminah biex jara jekk jirrispettax l-interessi tal-wild.
Skont iċ-ċirkustanzi u t-tip ta' separazzjoni, il-partijiet iridu jindirizzaw irwieħhom jew lill-justice of the peace li jirregola l-miżuri urġenti u provviżorji dwar is-separazzjoni provviżorja tal-konjuġi jew tal-persuni li jgħixu flimkien legalment (l-Artikoli 223 u 1479 tal-Kodiċi Ċivili), jew lill-qorti tal-minorenni skont l-Artikolu 387a tal-Kodiċi Ċivili, li tista' tordna kull ftehim dwar l-awtorità tal-ġenitur fuq il-wild, jew lill-qorti tal-prim'istanza u l-qorti li tkun qed tittratta l-kawża fil-qafas tad-divorzju tal-partijiet.
Fil-każ ta' divorzju minħabba l-falliment irrimedjabbli taż-żwieġ (ara l-iskeda "Divorzju - il-Belġju"), il-partijiet jistgħu, f'kull stadju tal-proċedimenti, jitolbu lill-imħallef japprova l-ftehim dwar il-miżuri proviżorji dwar it-tfal. L-imħallef jista' jirrifjuta li japprova l-ftehim jekk dan ikun imur kontra l-interessi tal-ulied. Fin-nuqqas ta' ftehim jew fil-każ ta' ftehim parzjali, l-imħallef jirrisolvi l-kwistjoni in camera. Il-partijiet jistgħu jindirizzaw irwieħhom direttament lill-imħallef in camera. Wara d-divorzju, l-awtorità fuq il-persuna tal-wild u l-amministrazzjoni tal-assi tiegħu hija eżerċitata konġuntement mill-ġenituri jew mill-parti li tkun ġiet fdata bl-awtorità permezz ta' deċiżjonijiet preċedenti, bla ħsara għall-possibbiltà tal-qorti tal-minorenni li temenda kull deċiżjoni dwar l-awtorità tal-ġenituri fuq it-talba ta' kemm il-missier u l-omm, jew ta' wieħed minnhom biss jew tal-Avukat Ġenerali.
Fil-każ ta' divorzju bil-kunsens tat-tnejn (ara "Divorzju - il-Belġju"), il-partijiet iridu jindikaw fil-ftehim tagħhom qabel id-divorzju liema miżuri se jiġu stabbiliti rigward l-awtorità tal-ġenitur (eżerċizzju tal-awtorità tal-ġenitur, dritt għal relazzjonijiet personali, amministrazzjoni tal-assi tal-wild) u d-dettalji prattiċi dwar il-kontribuzzjoni ta' kull ġenitur għall-manteniment, l-edukazzjoni u t-taħriġ tal-wild, kemm matul il-proċedimenti tad-divorzju u wara. L-Avukat Ġenerali jagħti opinjoni u l-imħallef jista' jħassar jew jemenda kull arranġament li jmur kontra l-interessi tal-ulied minorenni. L-imħallef jagħti d-divorzju u japprova l-ftehim dwar l-ulied minorenni.
L-imħallef li jkun diġà qiegħed jitratta l-kawża jista', bil-kunsens tal-partijiet, jissuġġerixxi rikors għall-arbitraġġ tal-familja jew il-partijiet stess jistgħu jagħmlu talba f'dan ir-rigward (Artikolu 1734 tal-Kodiċi Ġudizzjarja). L-arbitru jipprova jasal għal ftehim parzjali jew sħiħ. L-imħallef jista' biss jirrifjuta li japprova l-ftehim jekk dan ikun imur kontra l-politika pubblika jew jekk il-ftehim li jaslu għalih fl-aħħar tal-arbitraġġ tal-familja jkun kontra l-interessi tal-ulied. Kull parti tista' wkoll tipproponi li jkun hemm arbitraġġ indipendentement minn kwalunkwe proċedimenti ġudizzjarji (Artikolu 1730 tal-Kodiċi Ġudizzjarja). Il-ftehim li jinkiseb minn arbitru approvat jista' wkoll ikun suġġett għall-kundizzjonijiet imsemmija hawn fuq.
Fl-aħħarnett, xejn ma jwaqqaf lill-partijiet milli jikkonsultaw esperti (ħaddiema soċjali, psikoloġi, psikjatri tat-tfal) sabiex jiksbu opinjoni informata jew milli jistaqsu biex jinħatar perit għall-proċedimenti ġudizzjarji. Bħala parti mill-proċedimenti msemmija hawn fuq, l-Avukat Ġenerali jista' jikseb mingħand is-servizzi soċjali informazzjoni dwar it-tfal u l-imħallef għandu jqis l-opinjonijiet tal-ulied (Artikolu 931 tal-Kodiċi Ġudizzjarja).
L-imħallef irid jiddeċiedi dwar l-eżerċizzju tal-awtorità tal-ġenitur. Dan ovvjament se jiddependi fuq ix-xewqat espressi mill-ġenituri u mill-wild, jekk dan ikun ta' età li jideċiedi, fuq is-sitwazzjoni u fuq iċ-ċirkostanzi tal-każ. Jekk il-ġenituri ma jkunux jistgħu jiftiehmu dwar il-wild (akkomodazzjoni, deċiżjonijiet importanti dwar is-saħħa, edukazzjoni, taħriġ, attivitajiet ta' matul il-ħin liberu, orjentazzjoni reliġjuża jew filosofika) jew jekk, fl-opinjoni tal-imħallef, il-ftehim tagħhom jidher li jmur kontra l-interessi tal-wild, l-imħallef jista' jafda l-eżerċizzju esklussiv tal-awtorità tal-ġenitur lil ġenitur wieħed. L-imħallef jista' wkoll jieħu deċizjonijiet dwar l-edukazzjoni li kieku kienu jittieħdu biss bil-kunsens tal-ġenituri. L-imħallef jistabbilixxi l-arranġamenti li jippermettu lill-ġenitur li ma jkollux l-awtorità tal-ġenitur iżomm relazzjoni personali mal-wild - din ir-relazzjoni tista' tinċaħad biss għal raġunijiet serji ħafna.
Il-ġenitur li ma jeżerċitax l-awtorità tal-ġenitur iżomm id-dritt li jissorvelja l-edukazzjoni tal-wild. Jekk dan il-ġenitur ma jirċevix informazzjoni siewja f'dan ir-rigward mill-ġenitur l-ieħor jew minn partijiet terzi, jista' jirreferi l-kwistjoni lill-qorti tal-minorenni fl-interessi tal-wild.
Fil-każijiet kollha, l-imħallef jiddeċiedi dwar id-dettalji prattiċi tal-akkomodazzjoni u l-post fejn il-wild huwa iskritt primarjament fir-reġistru tal-popolazzjoni.
L-imħallef jista' jideċiedi dwar id-dettalji prattiċi tal-kontribuzzjonijiet għall-manteniment, l-edukazzjoni u t-taħriġ tal-wild.
Il-partijiet jistgħu jirreferi kwistjonijiet speċifiċi lill-imħallef, bħall-allokazzjoni ta' perjodi ta' vakanzi bejn il-ġenituri, it-tqassim ta' ċerti spejjeż u r-reġistrazzjoni fi skola. Dan jiddependi fuq kull każ partikolari.
Il-fatt li wieħed mill-ġenituri ngħata l-awtorità unika tal-ġenitur ma jagħtihx karta bjanka biex jieħu d-deċiżjonijiet dwar il-wild. Iridu jiġu eżaminati l-ftehimiet li jintlaħqu f'kull każ partikolari. Barra minn dan (ara l-punt 7), il-ġenitur l-ieħor iżomm id-dritt li jissorvelja l-edukazzjoni tal-wild. Li wieħed ibiddel id-dar mal-wild mingħajr ma jinforma lill-ġenitur l-ieħor jista' jaffettwa l-akkomodazzjoni tal-wild, id-dritt għal relazzjoni personali eċċ. F'każ bħal dan, il-parti li ma tkunx ġiet avżata jew li ma taqbilx tista' tagħmel rikors lill-qorti tal-minorenni (l-Artikoli 374 u 387a tal-Kodiċi Ċivili) jew, f'każ ta' emerġenza, lill-imħallef in camera (l-Artikolu 584 tal-Kodiċi Ġudizzjarja).
Dan ifisser li t-tnejn li huma jeżerċitaw u se jkomplu jeżerċitaw l-elementi tal-awtorità tal-ġenitur ("kustodja" tal-wild, dritt għal edukazzjoni, dritt li jamministraw legalment u dritt għall-użufrutt legali tal-assi tal-wild) u li l-ebda wieħed mill-ġenituri ma jista' jieħu waħdu deċizjoni li tostakola l-eżerċizzju tal-prerogattivi tal-ġenitur l-ieħor. Kull ġenitur għandu għaldaqstant jikseb il-kunsens tal-ġenitur l-ieħor u ma jistax jaġixxi fin-nuqqas ta' dan il-kunsens. Madankollu, rigward il-"kustodja" tal-wild, pereżempju, il-ġenitur li miegħu ikun qed jgħix il-wild dak iż-żmien, għandu jieħu d-deċiżjonijiet dwar ir-rutina ta' kuljum, il-manjieri tajba, eċċ. Rigward terżi persuni (in buona fede), kull ġenitur huwa meqjus li jkun qed jaġixxi bil-kunsens tal-ġenitur l-ieħor meta jaġixxi waħdu taħt din l-awtorità (l-Artikolu 373 tal-Kodiċi Ċivili).
Dan jiddependi fuq kull każ individwali (ara l-punt 5). Jista' jkun il-qorti tal-minorenni (l-Artikolu 387a tal-Kodiċi Ċivili) - u, f'dan il-każ, dan ikun il-qorti tal-minorenni kompetenti għall-post ta' residenza tal-wild - jew il-Justice of the Peace (l-Artikoli 223 u 1479 tal-Kodiċi Ċivili u l-Artikolu 594(19) tal-Kodiċi Ġudizzjarja; il-Justice of the Peace għandu wkoll kompetenza rigward it-tutela tal-minorenni - l-Artikolu 594(b) tal-Kodiċi Ġudizzjarja), il-president tal-qorti tal-prim'istanza li jiddeċiedi fi proċedimenti sommarji relatati ma' divorzju (l-Artikolu 1280 tal-Kodiċi Ġudizzjarja) jew l-imħallef għad-divorzju. Skont il-każ individwali, ir-rikors huwa ppreżentat b'petizzjoni jew ċitazzjoni. Ċerti dokumenti jridu jkunu annessi mar-rikors, skont il-kawża li titressaq.
L-imħallef jiddeċiedi dwar ir-rikorsi tal-partijiet. Dawk il-minorenni li jkunu kapaċi jifformaw opinjoni tagħhom jistgħu jinstemgħu f'kull proċediment li jikkonċernahom, fuq it-talba tagħhom jew b'deċiżjoni tal-imħallef (l-Artikolu 931 tal-Kodiċi Ġudizzjarja). Tista' tintalab proċedura b'urġenza (l-Artikolu 584 tal-Kodiċi Ġudizzjarja) mill-president tal-qorti, li jagħti deċiżjoni proviżorja.
Japplikaw ir-regoli tad-dritt ordinarju (ara l-iskeda "Għajnuna Legali bla Ħlas - il-Belġju").
Fil-każ ta' divorzju bil-kunsens tat-tnejn, meta l-partijiet ikunu qablu dwar id-dettalji prattiċi tal-awtorità tal-ġenitur, meta l-Avukat Ġenerali jkun ta l-opinjoni tiegħu u meta l-imħallef ikun approva l-ftehim u ta d-divorzju, ma hemm, fit-teorija, ebda raġunijiet biex jitressaq appell.
Jista' jsir appell kontra deċiżjoni dwar ir-responsabbiltà tal-ġenitur, normalment fi żmien xahar. Dan it-terminu huwa kkalkulat mid-data li fiha tingħata jew tiġi notifikata s-sentenza (appell kontra deċiżjoni mogħtija fuq rikors ex parte). Il-qari tas-sentenza xi drabi huwa mdewwem (pereżempju fuq it-talba tal-Avukat Ġenerali) sabiex jittawwal it-terminu.
Huwa l-imħallef li stabbilixxa meta l-wild jista' jistieden kull ġenitur jew li stabbilixxa d-dritt tal-ġenitur jew ta' terza persuna għal relazzjoni personali li għandu jinkludi miżuri tal-infurzar mad-deċiżjoni wara li din issir, sakemm li sadanittant ma jkunx ġie allokat imħallef ieħor għall-każ. L-imħallef jispeċifika n-natura ta' dawn il-miżuri u d-dettalji tal-implimentazzjoni tagħhom fid-dawl tal-interessi tal-wild u, jekk jikkunsidra li dan huwa meħtieġ, li jinnomina l-persuni awtorizzati li jakkumpanjaw il-marixxall fl-infurzar tad-deċiżjoni. L-imħallef jista' jistabbilixxi l-ħlas ta' penali perjodika biex jiżgura li d-deċiżjoni tiġi rispettata.
Ir-rinviju ta' kawża lil qorti huwa suġġett għal kundizzjonijiet differenti skont l-imħallef li jkollu l-kompetenza li jinforza d-deċiżjoni (preżentazzjoni ta' sottomissjonijiet jew ittra lir-reġistru tal-qorti fil-każ ta' imħallef tal-qorti tal-minorenni jew il-president tal-qort tal-prim'istanza; rikors inter partes lill-justice of the peace jew lill-imħallef tal-qorti tal-minorenni fil-każ li ma jiġux irrispettati l-arranġamenti għal divorzju bil-kunsens tat-tnejn; u rikors ex parte meta dan ikun assolutament meħtieġ). Id-deċiżjoni li tingħata hija infurzabbli minnufih. M'hemm l-ebda taxxa għar-reġistrazzjoni tar-rikors.
Mill-1 ta' Marzu 2005, skont ir-Regolament 2201/2203, magħruf bħala "Brussell IIa", id-deċiżjonijiet kollha meħuda fi Stat Membru (minbarra d-Danimarka) li jkollhom x'jaqsmu mar-responsabbiltà tal-ġenitur, huma, fit-teorija, rikonoxxuti awtomatikament. Madankollu, bl-eċċezzjoni ta' deċiżjonijiet dwar drittijiet tal-aċċess u r-ritorn ta' tfal misruqa, l-infurzar jippresupponi li jkun sar rikors exequatur lill-president tal-qorti tal-prim'istanza, li jiddeċiedi skont it-tip ta' proċedimenti sommarji.
Din il-proċedura simplifikata ma tapplikax, madankollu, għal deċiżjonijiet mogħtija qabel din id-data barra mill-proċedimenti tad-divorzju. F'dan il-każ, ikun għaqli li tiġi segwita l-proċedura normali għar-rikonoxximent u l-infurzar.
Kull parti interessata tista' tagħmel rikors lill-qorti tal-prim'istanza sabiex deċiżjoni mogħtija barra mill-pajjiż ma tiġix rikonoxxuta. Din il-qorti tista' tissospendi l-proċedimenti quddiemha jekk id-deċiżjoni kkonċernata tkun is-suġġett ta' appell fil-pajjiż fejn tkun oriġinat.
Il-qrati Belġjani jistgħu, fit-teorija, japplikaw il-liġi applikabbli għar-residenża abitwali tal-wild.
Madankollu, il-liġi tal-Istat li tiegħu il-wild għandu n-nazzjonalità tapplika jekk il-liġi msemmija qabel ma tippermettix li jiġi żgurat il-ħarsien meħtieġ tal-persuna jew l-assi tal-wild. Il-liġi Belġjana tapplika fil-każ li jkun materjalment jew legalment impossibbli biex jittieħdu l-miżuri li l-liġi nazzjonali inkwistjoni tipprovdi għalihom.
Ħolqa tal-internet: www.juridat.be - .
« Risponsabilità tal-ġenituri - Informazzjoni Ġenerali | Belġju - Informazzjoni Ġenerali »